4. การวิจัยและพัฒนา

บริษัทได้ตระหนักถึงความสำคัญของการวิจัยและพัฒนา
อันเป็นเครื่องมือนำไปสู่ความสำเร็จขององค์กรโดยรวม
โดยบริษัทได้มุ่งเน้นการวิจัยและพัฒนาในด้านต่าง ๆ อันได้แก่ การวิจัยสำรวจตลาด
การพัฒนาผลิตภัณฑ์ การวิจัยและพัฒนาเทคโนโลยี และการพัฒนาบุคลากร

การวิจัยสำรวจตลาด
บริษัทได้จัดตั้งส่วนวิจัยและวางแผนตลาดในฝ่ายการตลาดเพื่อจัดทำรวบรวมข้อมูลและความสนใจของผู้ชมรายการโทรทัศน์
รายการวิทยุ และรายการข่าว รวมทั้งจัดทำข้อมูลด้านการโฆษณา ส่งเสริมการขาย
และสัดส่วนการตลาดของบริษัท ตลอดจนทำการศึกษา วิจัย วิเคราะห์
เสนอแนะการปรับปรุงเปลี่ยนแปลง
และวิเคราะห์ประเมินโดยเปรียบเทียบกับสถานีโทรทัศน์และสถานีวิทยุที่ดำเนินการโดยหน่วยงานอื่น
ๆ นอกจากนี้ บริษัทยังได้มีการจัดซื้อข้อมูลจากผู้ทำวิจัยภายนอก เช่น บริษัทเอซีนีลเส็น จำกัด
ซึ่งทำการสำรวจและศึกษาอันดับความนิยม (Rating)
ของรายการที่ออกอากาศทางสถานีโทรทัศน์และสถานีวิทยุ ตลอดจนมูลค่าค่าใช้จ่ายโฆษณาผ่านสื่อต่าง
ๆ ทั้งนี้
บริษัทได้นำผลสำรวจและวิจัยดังกล่าวมาใช้ในการวางแผนและพัฒนาคุณภาพของรายการวิทยุและโทรทัศน์
ตลอดจนวางแผนกลยุทธ์การตลาดที่มีประสิทธิภาพเพื่อให้สามารถแข่งขันในเชิงธุรกิจได้

การพัฒนาผลิตภัณฑ์ บริษัทได้พยายามพัฒนาและปรับปรุงคุณภาพผลิตภัณฑ์ต่าง ๆ
ไม่ว่าจะเป็นผลิตภัณฑ์ด้านโทรทัศน์ ด้านวิทยุ และด้านข่าว
ให้มีความแข็งแกร่งและสามารถก่อให้เกิดรายได้ ดังจะเห็นได้จากการพัฒนาสถานีโทรทัศน์ช่อง 9
อสมท ไปสู่ “สถานีโทรทัศน์แห่งความทันสมัย หรือ โมเดิร์นไนน์ทีวี (Modernine TV)”
ที่เริ่มต้นเมื่อปลายปี 2545 โดยการผนึกความแข็งแกร่งของสถานีโทรทัศน์โมเดิร์นไนน์
และสำนักข่าวไทย พร้อมทั้งเริ่มต้นออกอากาศโทรทัศน์ 24 ชั่วโมง
และปรับปรุงการนำเสนอข่าวให้เป็นหนึ่งเดียวกัน ขยายเวลาการนำเสนอข่าว
รวมตลอดถึงการรวบรวมบุคลากร หน่วยงานมืออาชีพของประเทศมารวมตัวกัน
เพื่อผลิตและนำเสนอรายการที่มีคุณภาพออกสู่สายตาประชาชน

การวิจัยและพัฒนาเทคโนโลยี สำนักวิศวกรรมได้ทำการศึกษา
และทดลองการควบคุมและการพัฒนาเครื่องส่งวิทยุและโทรทัศน์ โดยใช้ระบบการควบคุมระยะไกล
(Remote Control) แทนการใช้บุคลากรควบคุมโดยตรง รวมทั้งทำการพัฒนา ปรับปรุง
สถานีเครื่องส่งโทรทัศน์และสถานีเครื่องส่งวิทยุ ตลอดจนอุปกรณ์ต่าง ๆ
เพื่อปรับปรุงประสิทธิภาพและพัฒนาการส่งสัญญาณโทรทัศน์และวิทยุกระจายเสียงให้มีความครอบคลุมชัดเจน
นอกจากนี้สำนักวิศวกรรมยังทำการทดสอบถึงความเป็นไปได้ในการนำเอาการออกอากาศระบบดิจิตอล
(Digital Broadcasting System) สำหรับการออกอากาศทางโทรทัศน์มาใช้ในประเทศไทย
ซึ่งคาดว่า ในอนาคตจะนำมาใช้ทดแทนการออกอากาศในระบบอนาลอก (Analog Broadcasting
System) ซึ่งเป็นระบบการออกอากาศที่ใช้กันอยู่ในปัจจุบัน
อีกทั้งยังได้ทำการศึกษาค้นคว้าถึงความเป็นไปได้ในการนำระบบไฮเดฟฟินิชั่นเทเลวิชั่น
(High-Definition Television หรือ HDTV)
ซึ่งเป็นระบบที่มีความคมชัดของภาพสูงนำมาใช้ในการออกอากาศในอนาคต

การพัฒนาบุคลากร บริษัทมีความประสงค์ที่จะพัฒนาบุคลากรให้มีทั้งความรู้และความสามารถ
เพื่อให้เกิดประสิทธิภาพและประสิทธิผลอย่างเต็มที่ในการปฏิบัติงาน ดังนั้น
จึงได้มีการจัดทำหลักสูตรการฝึกอบรมภายในเพื่อพัฒนาทักษะด้านต่าง ๆ
ที่จำเป็นต่อการปฏิบัติงานให้แก่พนักงานปีละหลายหลักสูตรด้วยกัน นอกจากนี้
ยังได้มีการจัดส่งพนักงานไปรับการฝึกอบรมจากองค์กรภายนอกที่มีคุณภาพทั้งในประเทศและต่างประเทศ
โดยเฉพาะอย่างยิ่งบริษัทได้มีโครงการความร่วมมือกับสำนักข่าว BBC
ของประเทศอังกฤษในการส่งพนักงานของบริษัทไปรับการฝึกอบรมที่ประเทศอังกฤษ
และการให้ความช่วยเหลือด้านฝึกอบรมและด้านเทคนิคจากสถานีโทรทัศน์ NHK ของประเทศญี่ปุ่น
ทั้งนี้
เพื่อให้พนักงานของบริษัทได้มีประสบการณ์ของการทำงานร่วมกับพนักงานขององค์กรต่างประเทศ
และจะได้เรียนรู้ถึงวิธีการทำงานขององค์กรชั้นนำเหล่านั้นด้วย